CELEX: 52018PC0613
Language: el
Date: 2018-09-04
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2018/120 όσον αφορά τις αλιευτικές δυνατότητες για το λαβράκι

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.9.2018
            COM(2018) 613 final
            2018/0321(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2018/120 όσον αφορά τις αλιευτικές δυνατότητες για το λαβράκι
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Ο κανονισμός (ΕΕ) αριθ. 2018/120 του Συμβουλίου καθορίζει, για το 2018, για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες στα ενωσιακά ύδατα και, για τα ενωσιακά σκάφη, σε ορισμένα μη ενωσιακά ύδατα. Οι εν λόγω αλιευτικές δυνατότητες συνήθως τροποποιούνται αρκετές φορές κατά τη διάρκεια της περιόδου ισχύος τους.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Τα προτεινόμενα μέτρα έχουν καταρτιστεί σύμφωνα με τους στόχους και τους κανόνες της κοινής αλιευτικής πολιτικής και συνάδουν με την πολιτική της Ένωσης για την βιώσιμη ανάπτυξη.
            
            
               •Συνέπεια με άλλες πολιτικές της Ένωσης
            
            
               Τα προτεινόμενα μέτρα είναι συμβατά με τις άλλες πολιτικές της Ένωσης, ιδίως δε με τις πολιτικές στον τομέα του περιβάλλοντος.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Νομική βάση της παρούσας πρότασης είναι το άρθρο 43 παράγραφος 3 της Συνθήκης για τη λειτουργία της Ευρωπαϊκής Ένωσης.
            
            
               Οι υποχρεώσεις της Ένωσης για βιώσιμη εκμετάλλευση των έμβιων υδρόβιων πόρων απορρέουν από τις υποχρεώσεις που προβλέπονται στο άρθρο 2 του νέου βασικού κανονισμού για την ΚΑλΠ.
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               Η πρόταση εμπίπτει στην αποκλειστική αρμοδιότητα της Ένωσης που προβλέπεται στο άρθρο 3 παράγραφος 1 στοιχείο δ) της Συνθήκης. Ως εκ τούτου, δεν εφαρμόζεται η αρχή της επικουρικότητας.
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας για τον ακόλουθο λόγο: η ΚΑλΠ είναι κοινή πολιτική. Σύμφωνα με το άρθρο 43 παράγραφος 3 της Συνθήκης, η θέσπιση μέτρων περί καθορισμού και κατανομής των αλιευτικών δυνατοτήτων αποτελεί αρμοδιότητα του Συμβουλίου.
               
            
            
               •Επιλογή του νομικού μέσου
            
            
               Προτεινόμενο μέσο: κανονισμός. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
         
         
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικείμενου
               
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση λαμβάνει υπόψη τις παρατηρήσεις των ενδιαφερόμενων μερών, των γνωμοδοτικών συμβουλίων, των εθνικών διοικήσεων, των οργανώσεων αλιέων και των μη κυβερνητικών οργανώσεων. 
               
            
            
               •Συλλογή και χρήση εμπειρογνωσίας
            
            
               
                  Η πρόταση βασίζεται στην επιστημονική γνωμοδότηση του Διεθνούς Συμβουλίου Εξερεύνησης της Θάλασσας (ICES)
                     1
                  .
               
            
            
               •Εκτίμηση επιπτώσεων
            
            
               Το πεδίο εφαρμογής του κανονισμού για τις αλιευτικές δυνατότητες προσδιορίζεται σαφώς από το άρθρο 43 παράγραφος 3 της Συνθήκης.
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Άνευ αντικειμένου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Τα προτεινόμενα μέτρα δεν θα έχουν δημοσιονομικές επιπτώσεις.
               
            
            
               5.ΑΛΛΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               Οι προτεινόμενες τροποποιήσεις αφορούν την τροποποίηση του κανονισμού 2018/120, όπως περιγράφεται στη συνέχεια.
            
            
               Λαβράκι
            
            
               Στις 2 Ιουλίου 2018, το ICES εξέδωσε αναθεωρημένη γνωμοδότηση για το 2018 για το λαβράκι στις διαιρέσεις ICES 4b–c, 7a και 7d–h (κεντρική και νότια Βόρεια Θάλασσα, Θάλασσα της Ιρλανδίας, Μάγχη, Κόλπος του Μπρίστολ και Κελτική Θάλασσα). Στη γνωμοδότηση αυτή το ICES ανέφερε χαμηλότερο ποσοστό θνησιμότητας λόγω αλιείας που προέρχεται από την ερασιτεχνική αλιεία και υψηλότερο ποσοστό επιβίωσης από την πρακτική τύπου «σύλληψη και ελευθέρωση» σε σχέση με προηγούμενες εκτιμήσεις. Ως εκ τούτου, είναι σκόπιμο να θεσπιστεί ένα ημερήσιο όριο αλιεύματος ενός ιχθύος ανά ημέρα για τους ερασιτέχνες αλιείς που θα ισχύει από τον Οκτώβριο έως τον Δεκέμβριο 2018.
            
            
               2018/0321 (NLE)
            
         
         
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2018/120 όσον αφορά τις αλιευτικές δυνατότητες για το λαβράκι
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2018/120 του Συμβουλίου
                  2
                καθορίζει, για το 2018, για ορισμένα αποθέματα ιχθύων και ομάδες αποθεμάτων ιχθύων, τις αλιευτικές δυνατότητες στα ενωσιακά ύδατα και, για τα ενωσιακά σκάφη, σε ορισμένα μη ενωσιακά ύδατα.
            
            
               (2)Το Διεθνές Συμβούλιο για την Εξερεύνηση των Θαλασσών (ICES) υπέβαλε αναθεωρημένη γνωμοδότηση για το λαβράκι (Dicentrarchus labrax) στις διαιρέσεις ICES 4b–c, 7a και 7d–h (κεντρική και νότια Βόρεια Θάλασσα, Θάλασσα της Ιρλανδίας, Μάγχη, Κόλπος του Μπρίστολ και Κελτική Θάλασσα) για το 2018. Σύμφωνα με την εν λόγω γνωμοδότηση, προκειμένου να συνάδει με τη μέγιστη βιώσιμη απόδοση (ΜΒΑ), η συνολική εμπορική και ερασιτεχνική αλίευση το 2018 δεν θα πρέπει να υπερβαίνει τους 880 τόνους. Χάρη στη δέσμη μέτρων που διασφαλίζουν την αποκατάσταση του αποθέματος, η βιομάζα αναμένεται να αυξηθεί το 2018. Στην γνωμοδότηση αυτή το ICES ανέφερε επίσης χαμηλότερο ποσοστό θνησιμότητας λόγω αλιείας που προέρχεται από την ερασιτεχνική αλιεία και υψηλότερο ποσοστό επιβίωσης από την πρακτική τύπου «σύλληψη και απελευθέρωση» (ποσοστό θνησιμότητας λόγω αλιείας 5 %) σε σχέση με προηγούμενες εκτιμήσεις (15 %). Ως εκ τούτου, στο πλαίσιο της ερασιτεχνικής αλιείας που πραγματοποιείται από τον Οκτώβριο έως τον Δεκέμβριο 2018 είναι σκόπιμο να διατηρείται ένας ιχθύς ανά αλιέα ανά ημέρα.
            
            
               (3)Ο κανονισμός (ΕΕ) 2018/120 θα πρέπει επομένως να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 9 του κανονισμού (ΕΕ) 2018/120, η παράγραφος 4 αντικαθίσταται από το ακόλουθο κείμενο:
            
            
               «4. Στο πλαίσιο δραστηριοτήτων ερασιτεχνικής αλιείας, μεταξύ άλλων από την ακτή, στις διαιρέσεις ICES 4b, 4c, 7a έως 7k:
            
            
               α) από την 1η Ιανουαρίου 2018 έως τις 30 Σεπτεμβρίου 2018, επιτρέπεται μόνον η αλιεία τύπου «σύλληψη και ελευθέρωση» για το λαβράκι. Κατά την περίοδο αυτή, απαγορεύονται η διατήρηση επί του σκάφους, η μεταφόρτωση, η μετατόπιση ή η εκφόρτωση λαβρακιού που αλιεύεται στην εν λόγω περιοχή·
            
            
               β) από την 1η Οκτωβρίου έως τις 31 Δεκεμβρίου 2018, δεν επιτρέπεται να διατηρούνται περισσότερα από ένα δείγματα λαβρακιού ανά αλιέα ανά ημέρα.».
            
            
               Άρθρο 2 
            
            
               Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        
                  http://www.ices.dk/community/advisory-process/Pages/Latest-advice.aspx
                   
               
               
                  
                     (2)
                  
                        Κανονισμός (ΕΕ) 2018/120 του Συμβουλίου, της 23ης Ιανουαρίου 2018, σχετικά με τον καθορισμό, για το 2018, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και, για τα ενωσιακά αλιευτικά σκάφη, σε ορισμένα μη ενωσιακά ύδατα (ΕΕ L 27 της 31.1.2018, σ. 1).